Doc. PhDr. **Ján Šefránek**, CSc. (\* 25. apríl 1942, Martin) je slovenský logik, filozof, informatik a vysokoškolský pedagóg.

Vzdelanie a pôsobenie pred rokom 1970
-------------------------------------

V rokoch 1959 – 1964 absolvoval štúdium filozofie na Filozofickej fakulte Univerzity Komenského v Bratislave. Na tej istej fakulte získal v roku 1968 aj titul PhDr. vo vednom odbore logika. Svoju profesionálnu kariéru začal ako vysokoškolský pedagóg na Katedre filozofie a metodológie na Prírodovedeckej fakulte UK.

Venoval sa logickej teórii vedy a analytickej teórii poznania. Vychádzal z pozícií logického empirizmu. Do roku 1970 publikoval viacero článkov. V tomto období predložil aj dizertačnú prácu. K jej obhajobe sa však dostal až po roku 1990. V roku 1970, po štyroch rokoch profesionálnej kariéry, počas začínajúcej normalizácie, bol prepustený z univerzity. Autor eseje Duch totality (Reflex, časopis slovemských vysokoškolákov, č.03, 6.V.1969) nemohol pôsobiť na univerzite v normalizovanom Československu.

Sedemdesiate roky
-----------------

Od apríla 1970 do roku 1979 pracoval na Osvetovom ústave v Bratislave. Diaľkovo vyštudoval matematiku na Prírodovedeckej fakulte UK. Na Výskumnom ústave lekárskej bioniky v Bratislave sa zúčastňoval činnosti rozbiehajúceho sa seminára z umelej inteligencie. Počas vedľajšieho úväzku na tomto ústave napísal internú publikáciu Reprezentácia poznatkov (Niektoré aspekty vzťahu logiky a umelej inteligencie), 1978, 137 s.

Osemdesiate roky
----------------

V rokoch 1979 - 1981 pôsobil na Ústave pre informácie a riadenie kultúry. Bol členom tímu pracujúceho do roku 1980 na projekte Reprezentácia vedomostí vzájomne komunikujúcich systémov.

V rokoch 1982 – 1987 pracoval na Výskumnom ústave lekárskej bioniky v tíme. ktorý vyvinul oceňovaný informačný systém nemocničného oddelenia MEDAS. Podieľal sa na návrhu a implementácii dotazovacieho systému, ktorý umožňoval lekárom a iným užívateľom vytvárať súbory, vyberať z nich údaje, vyhovujúce sformulovaným dotazom a štatisticky ich spracovať. Hlavnou myšlienkou bolo vytvorenie relačného interfejsu nad hierarchicky organizovanou systémovou databázou a implementácia logického dotazovacieho jazyka, inšpirovaného jazykom Query by Example.

V roku 1987 prešiel na Ústav výpočtovej techniky vysokých škôl, po reorganizácii a rozdelení strediska bol od roku 1988 pracovníkom Laboratória informatiky Matematicko-fyzikálnej fakulty (dnes Fakulta matematiky, fyziky a informatiky) UK. Venoval sa hlavne temporálnym databázam, logickému programovaniu, jazyku PROLOG a reprezentácii poznatkov.

Niektoré publikácie z obdobia 1982-1988:

* Šefránek, J. Škvarenina, M. A software tool for data analysis, MIPOL 85, Wroclaw, 1985, 314-317
* Šefránek, J. Škvarenina, M. Minor medicine-oriented database system, Proceedings of 10th International Conference on Database Management Systems, Cedzyna (Poland), 1987, 271-280
* Šefránek, J. Temporálna databázová logika, SOFSEM´88 , 57-60
* Škvarenina, M. Šefránek, J. Malý databázový systém MAMED, Informačné systémy, 1. 1989. 37-47
* Šefránek, J. Nenormalizované relácie, Informačné systémy, 4, 1989, 395-405

V čiastočne uvoľnenom prostredí konca osemdesiatych rokov sa vrátil aj k publicistike a v roku 1989 uverejnil niekoľko glos v novom Literárnom týždenníku.

Pôsobenie na FMFI UK
--------------------

V roku 1990 sa stal prvým ponovembrovým riaditeľom Laboratória informatiky (neskôr premenovaného na Ústav informatiky). Hlavný výskumný záujem opäť orientoval na reprezentáciu poznatkov, špeciálne na logiky, vhodné na reprezentáciu neúplných, nekonzistentných a vyvíjajúcich sa poznatkov a nemonotónneho usudzovania s využitím jazykov logického programovania alebo abstraktného argimentačného frameworku. Z takto zameraných publikácií možno vybrať články:

* J. Šefránek, Inconsistenies handling: nonmonotonic and paraconsiszent reasoning. Fundamentals of Artificial Intelligence Research, Springer, 1991, 214-219
* J. Šefránek, Dynamic Kripke Strucrures. CAEPIA87, 1987, 271-283
* J. Šefránek, Belief, Knowledge, Revisions and a Semantics of Non-Monotobic Reasoning. Logic Programming and Nonmonotonic Reasoning, 1999, Springer, 63-77
* J. Šefránek, A Kripkean semantics for dynamic logic programming. LPAR, Logic for Programming and Automated Reasoning, 7th International Conference, Springer.
* J. Šefránek, Irrelevant updates and nonmonotobic assumptions. Logics in Artificial Intelligence: 10th European Conference, JELIA 2006, Springer, 426-438
* J. Šefránek, Preferred answer sets supported by arguments, Proceedings of 12th International Workshop on Non-Monotonic Reasoning (NMR 2008), 232-240
* J. Šefránek, Updates of Argumentation Frameworks.Proceedings of the 14th International Workshop on Non-Monotonic Reasoning, 2012

a knihu J. Šefránek, Inteligencia ako výpočet. IRIS, Bratislava, 2000, 427 s.

Bol členom programových výborov

* JELIA 2010 (12th European Conference on Logics in Artificial Intelligence)
* WLP 2011, WLP 2012 (Workshop on Logic Programming)
* ArgLP 2015 (Workshop on Argumentation and Logic Programming)
* Arg-LPNMR 2016 (The first international Workshop on Argumentation in Logic Programming and Non-Monotonic Reasoning)

Venoval sa aj kognitívnej súmantike. Patril k zakladateľom výskumu v oblasti kognitívnej vedy na Slovensku. Navrhol teóriu významov, založenú na pojme rozlišovacieho kritéria. V porovnaní s tradičnými koncepciami, ktoré priraďujú významy k jazykovým výrazom, v navrhnutom poňatí má zmysel hovoriť aj o predjazykových alebo mimojazykových významoch. Z publikácií:

* J. Šefránek, Kognícia bez mentálnych procesov. Kognitívne vedy, Bratislava: Kaligram, 2002, 200.256
* M.Takáč, J.Šefránek, Semantics of Distinguishing Criteria: From Subjective to Intersubjective. INDECS Interdisciplinary Description of Complex Systems, 2012, vol. 10, issue 3, 248-269

Intenzívne sa venoval pedagogickej práci. Bol garantom bloku umelá inteligencia v rámci študijných programov informatika a aplikovaná informatika na FMFI UK. Viedol viacerých diplomantov a doktorandov. Aj po jeho odchode do dôchodku funguje KR Group (Knowledge Representation Group), ktorú založil.

Z publicistiky možno zmieniť články v Slovenských pohľadoch v rokoch 1990 až 1993 a v SME v druhej polovici deväťdesiatych rokov a niekoľko blogov.

Referencie
----------

1. ↑  Šefránek, J. In: PIAČEK, Jozef; KRAVČÍK, Miloš. *FILIT : Otvorená filozofická encyklopédia* [online]. Bratislava: Fakulta matematiky, fyziky a informatiky UK, [cit. 2019-10-23]. Dostupné online.
2. ↑   *Ján Šefránek* [online]. Brno: Filozofická fakulta Masarykovej univerzity, [cit. 2019-10-23]. Dostupné online.
3. 1 2  Ján Šefránek In:  *Osoby, ktoré získali titul na UK* [online]. Bratislava: Univerzita Komenského, [cit. 2019-10-23]. Dostupné online. [nefunkčný odkaz]
4. 1 2  RYBÁR, Ján. Doc. PhDr. Ján Šefránek, CSc. sa dožíva šesťdesiatich piatich rokov. *Naša univerzita* (Bratislava: Univerzita Komenského), Apríl 2007, č. 8, s. 18. Dostupné online [cit. 2019-10-23].

Externé odkazy
--------------

* Ján Šefránek na webe Katedry aplikovanej informatiky FMFI UK
* Publikácie Jána Šefránka v Evidencii publikačnej činnosti na UK
* Google Scholar: Ján Šefránek
* Diela Jána Šefránka v súbornom katalógu Slovenskej národnej knižnice

Autoritné údaje: * Google Scholar: FtuWmoEAAAAJ
* LCCN: no2003105699
* NK ČR: ola2003162706
* SNK: 170045
* VIAF: 7088754
* WorldCat: lccn-no2003105699